96/467/EY: Komission päätös, tehty 16 päivänä heinäkuuta 1996, yhteisön ekotuotemerkin myöntämistä kopiopaperille koskevista ekologisista arviointiperusteista (ETA:n kannalta merkityksellinen teksti)



Virallinen lehti nro L 192 , 02/08/1996 s. 0026 - 0028



KOMISSION PÄÄTÖS, tehty 16 päivänä heinäkuuta 1996, yhteisön ekotuotemerkin myöntämistä kopiopaperille koskevista ekologisista arviointiperusteista (ETA:n kannalta merkityksellinen teksti) (96/467/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön ekotuotemerkin myöntämisjärjestelmästä 23 päivänä maaliskuuta 1992 annetun neuvoston asetuksen (ETY) N:o 880/92 (1) ja erityisesti sen 5 artiklan 1 kohdan toisen alakohdan, sekä katsoo, että asetuksen (ETY) N:o 880/92 5 artiklan 1 kohdan ensimmäisessä alakohdassa säädetään, että tuotemerkin myöntämisedellytykset määritellään tuoteryhmittäin, asetuksen (ETY) N:o 880/92 10 artiklan 2 kohdassa säädetään, että tuotteen ekologiset vaikutukset on arvioitava tuoteryhmäkohtaisten erityisperusteiden pohjalta, asetuksen (ETY) N:o 880/92 6 artiklan mukaisesti komissio on kuullut artiklassa tarkoitettuja keskeisiä etujärjestöjä neuvoa-antavassa foorumissa, ja tässä päätöksessä määrätyt toimenpiteet ovat asetuksen (ETY) N:o 880/92 7 artiklassa tarkoitetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tuoteryhmällä `kopiopaperi` (jäljempänä `tuoteryhmä`) tarkoitetaan: "neitsyt- ja/tai kierrätyskuitupohjaisesta, päällystämättömästä hienopaperista valmistettuja erimuotoisia paperiarkkeja, joita käytetään kopiointiin ja joita voidaan käyttää telekopiokoneissa ja toimistotulostimissa". 2 artikla Edellä määritellyn tuoteryhmän ympäristövaikutukset arvioidaan liitteessä esitettyjen erityisten ekologisten arviointiperusteiden mukaan. 3 artikla Tuoteryhmän määritelmä ja tuoteryhmää koskevat arviointiperusteet ovat voimassa kolme vuotta tämän päätöksen voimaantulopäivästä. 4 artikla Tuoteryhmälle annetaan tunnusnumero "011" hallinnollisia tarpeita varten. 5 artikla Tämä päätös on osoitettu kaikille jäsenvaltioille. Tehty Brysselissä 16 päivänä heinäkuuta 1996. Komission puolesta Ritt BJERREGAARD Komission jäsen (1) EYVL N:o L 99, 11.4.1992, s. 1 LIITE KEHYS Jotta kopiopaperille voidaan myöntää ekotuotemerkki, sen on oltava tämän liitteen arviointiperusteiden mukainen, joiden tarkoitus on - vähentää tiettyjen myrkyllisten tai muuten saastuttavien aineiden pääsemistä vesistöihin - vähentää energian käyttöön liittyviä ympäristöhaittoja ja -riskejä (ilmaston lämpeneminen, happamoituminen, uusiutumattomien luonnonvarojen ehtyminen) vähentämällä energiankulutusta - edistää sitoutumista hyviin hoitoperiaatteisiin metsien suojelemiseksi. Paperin kierrätystä edistetään epäsuorasti eriyttämällä perusteiden vaikutukset neitsyt- ja kierrätyspaperin tuotantoon. Toimivaltaisten elinten on otettava huomioon tunnustetuissa järjestelmissä (1) määriteltyjen hyvien ympäristönhoitokäytäntöjen täytäntöönpano arvioidessaan hakemuksia ja valvoessaan tämän liitteen perusteiden noudattamista. PERUSTEET 1. Veden pilaantumisen vähentäminen - Kemiallinen hapenkulutus (COD) sekä paperimassan että paperimassan ja paperin tuotannon päästöissä saa olla enintään 30 kg/adt (2). - Absorboituvien orgaanisten klooriyhdisteiden (AOX) määrä sekä paperimassan että paperimassan ja paperin tuotannon päästöissä saa olla enintään 0,30 kg/adt. Paperimassan ja paperin adt-kohtaisesta veden kulutuksesta tuotannon eri vaiheissa on tehtävä ilmoitus. 2. Rikkipäästöjen vähentäminen - Ilmaan pääsevän rikin määrä sekä paperimassan että paperimassan ja paperin tuotannossa saa olla enintään 1,5 kg S/adt. 3. Energiansäästö - Energian kokonaiskulutus paperimassan ja paperin koko tuotannossa saa olla enintään 30 gigajoulea/adt paperimassaa ja paperia. - Ostetun energian määrä saa olla enintään 18 gigajoulea/adt paperimassaa ja paperia. 4. Sitoutuminen metsien suojeluun On esitettävä metsien, joista kuidut ovat peräisin, hoidosta vastuussa oleviin tahoihin sovellettava julistus, peruskirja, menettelytapasäännöstö tai lausunto, jonka tarkoitus on toteuttaa kestävän metsänhoidon varmistamiseen tähtäävät periaatteet ja toimenpiteet (3). Euroopassa edellä tarkoitettujen periaatteiden ja toimenpiteiden on vastattava periaatteita ja toimenpiteitä, jotka on hyväksytty Helsingin ministerikonferenssissa metsien suojelemiseksi Euroopassa (Helsingissä kesäkuussa 1993). TIETOA KULUTTAJILLE Tuotteen ensisijaiseen ja toissijaiseen pakkaukseen on asetettava seuraavat tiedot: - "Tuote on Euroopan ekotuotemerkin myöntämisjärjestelmän ekologisten arviointiperusteiden mukainen." - "Tuote vaikuttaa osaltaan veden pilaantumisen, ilmaston lämpenemisen ja happamoitumisen vähentämiseen sekä energiansäästöön ja metsien suojeluun." Tekninen lisäys Määritelmät ja testausvaatimukset Kestävä metsänhoito Ekotuotemerkkiä hakevien yhtiöiden on esitettävä asianomaiselta elimeltä saatu asiakirja, joka osoittaa, että kyseessä oleviin metsiin sovelletaan Helsingin ministerikonferenssissa (4) vahvistettuja periaatteita. Muut kuin eurooppalaiset valmistajat voivat esittää muiden kansainvälisten tai kansallisten sopimusten tai ohjelmien, kuten Rio de Janeiron ympäristökonferenssin Agenda 21:n, mukaisen kestävää metsänhoitoa koskevan vastaavan asiakirjan. Paperin tuotannossa, jossa paperimassa tulee kokonaan tai osittain tehtaan ulkopuolelta, hakijoiden on esitettävä kaikkien vastaavien paperimassan tuottajien julistukset. Rikkipäästöt Hakijan on esitettävä tiedot rikkipäästöistä ilmaan. Tietojen on sisällettävä kaikki rikkipäästöt, jotka ilmenevät paperimassan ja paperin tuotannon aikana. Käytettäviin toimenpiteisiin täytyy sisältyä soodakattiloita, meesauuneja, höyrykattiloita ja voimakashajuisten kaasujen tuohoamisuuneja, jos tällaisia on käytettävissä. Hajapäästöt on otettava huomioon. Sähkön tuotannosta tehtaalla aiheutuvia päästöjä ei tarvitse ottaa huomioon. Energiankulutus Hakijan on tehtävä laskelma kaikesta energiankulutuksesta paperimassan ja paperin tuotannon aikana. Tähän täytyy sisältyä prosessista talteenotettu energia, joka saadaan esimerkiksi polttamalla jäteliemiä ja jätteitä, sekä energia, joka käytetään jätepaperin siistaukseen kierrätyspaperin tuotannossa. Määritelmät `Kokonaisenergia` sisältää ostetun energian ja kaikki muut energialähteet, kuten jätteen, puujätteen, sahanpurun, jäteliemet ja hylkymassan. `Ostettu energia` tarkoittaa tuotantoprosessin ulkopuolelta tulevan energian nettotuontia, esimerkiksi kaasua, öljyä ja sähköverkon sähköenergiaa. Kemiallinen hapenkulutus (COD) Mittaus voidaan tehdä joko käsittelyn jälkeen tehtaalla tai käsittelyn jälkeen yleisessä käsittelylaitoksessa. COD on mitattava suodattamattomista ja laskeuttamattomista näytteistä ISO 6060:n tai vastaavien standardien mukaisesti riippumattomissa testauslaitoksissa tai hyväksytyissä laboratorioissa. Mittauksen on oltava edustava vastaavan prosessivaiheen osalta. Mittaus on tehtävä hakemisajankohtaa edeltävien 12 kuukauden aikana. Absorboituvat orgaaniset klooriyhdisteet (AOX) Mittaus voidaan tehdä joko käsittelyn jälkeen tehtaalla tai käsittelyn jälkeen yleisessä käsittelylaitoksessa. AOX on mitattava suodattamattomista ja laskeuttamattomista näytteistä ISO 9562:n tai vastaavien standardien mukaisesti riippumattomissa testauslaitoksissa tai hyväksytyissä laboratorioissa. Mittauksen on oltava edustava vastaavan prosessivaiheen osalta. Mittaus on tehtävä hakemisajankohtaa edeltävien 12 kuukauden aikana. (1) Esimerkiksi EMAS, ISO 14001 tai vastaava eurooppalainen tai kansallinen standardi (2) Ilmakuiva tonni (air dry tonne) (3) Ei vaadita, jos käytetään sataprosenttisesti kierrätettyä paperia tai muita kuin puupohjaisia kuituja. (4) "Euroopan metsien kestävän hoidon ja käytön yleisperiaatteet", päätöslauselma H1, hyväksytty kesäkuussa 1993 Helsingissä ministerikonferenssissa metsien suojelemiseksi Euroopassa.